Zuma uit die hospitaal ontslaanPresident Jacob Zuma. Foto: GCIS President Jacob Zuma is Sondagaand uit die hospitaal ontslaan. “Die president sal nog vir ŉ paar dae lank rus,” het Jeff Radebe, minister in die presidensie, in ŉ verklaring gesê. “Die president sal tydens die rusperiode hoofsaaklik van die huis af werk.” Die president word glo twee keer per jaar ondersoek, die eerste een in Januarie en die tweede in Junie. Die dokters het tydens hierdie ondersoek bepaal dat hy in die hospitaal opgeneem moet word om ŉ volledige ondersoek te doen. Die dokters is tevrede met die uitslag. Volgens Mac Maharaj, woordvoerder van die presidensie, is vorige mediaberigte dat die president “ongeskeduleerde besoeke” aan hospitale in Durban afgelê het, vals. “Alle besoeke was vooraf geskeduleer en die betrokke besoeke was deel van sy jaarlikse ondersoek tydens die eerste semester,” het Maharaj gesê.